19-05-2022

**Studie- og ordensregler på erhvervsuddannelserne EUC Nordvest**

Skoleåret 2022/2023

**Indhold**

[Mødepligt og studieaktivitet 2](#_Toc103678610)

[Brug af mobiltelefon og computer 2](#_Toc103678611)

[Regler omkring fravær og sygdom 2](#_Toc103678612)

[Konsekvenser af fravær, herunder sanktioner 3](#_Toc103678613)

[Sygemeldinger 3](#_Toc103678614)

[I risiko for frafald 3](#_Toc103678615)

[Ugentlig arbejdstid 4](#_Toc103678616)

[Hjemmearbejde og afleveringer 4](#_Toc103678617)

[Adfærd 4](#_Toc103678618)

[Oprydning 4](#_Toc103678619)

[Demokratisk adfærd og medborgerskab 4](#_Toc103678620)

[Mobning 5](#_Toc103678621)

[Vold 5](#_Toc103678622)

[Digital adfærd/dannelse og IT-regler 5](#_Toc103678623)

[Rygning 6](#_Toc103678624)

[Spisning 7](#_Toc103678625)

[Alkohol 7](#_Toc103678626)

[Euforiserende stoffer 7](#_Toc103678627)

[Arbejdstøj 7](#_Toc103678628)

# Mødepligt og studieaktivitet

Der er mødepligt til al undervisning, og der registreres tilstedeværelse/fravær i hver enkelt lektion. Hvis man kommer for sent til undervisning, registreres man som fraværende for den tid, man er fraværende.

Vi forventer, at eleverne er studieaktive – både i forbindelse med selve undervisningen og i forhold til at forberedelse til undervisningen og lave de påkrævede afleveringer.

Det vil være kontaktlæreren, der følger op på elevernes tilstedeværelse - eventuelt i samarbejde med afdelingslederen. Konsekvensen af manglende studieaktivitet eller fravær kan være:

* Samtaler med kontaktlærer og/eller mentor fra skolens Stifinderafdeling/uddannelseschef
* Tvungen deltagelse i lektiehjælp efter skoletid
* Mundtlige og skriftlige advarsler i henhold til retningslinjer beskrevet i skolens interne procedurebeskrivelse for opfølgning på fravær. Advarsler gives af afdelingens uddannelseschef.
* At et fag skal tages om
* At en delperiode skal tages om
* At eleven udmeldes

# Brug af mobiltelefon og computer

Mobiltelefoner skal være slukkede og gemt væk i lommer eller tasker i undervisningstiden, medmindre de bruges i undervisningsøjemed. Computer må kun bruges i forbindelse med undervisning og skal være lukket ned, hvis underviseren beder om det. Overtrædelse af reglerne kan medføre, at mobiltelefon eller computer bliver midlertidig inddraget. Bruger eleverne computeren på spil, surf, chat, private e-mails eller lignende i undervisningstiden, vil man blive betragtet som ikke-studieaktiv.

# Regler omkring fravær og sygdom

Al fravær – uanset årsag – registreres som fravær. Deltagelse i aktiviteter på skolens vegne (f.eks. deltagelse i elevråd eller brobygningsforløb) tæller ikke som fravær.

Kommer eleven for sent, noteres man fraværende i det antal minutter, man kommer for sent. Man har som elev altid pligt til selv at meddele til underviseren, hvornår man er ankommet.

Ved sygdom melder eleven sig syg i Studica appen inden kl. 8. Her angives også årsagen til fraværet – f.eks. sygdom. Ønsker eleven ikke at oplyse årsag skriftligt i appen, skrives: ”anden fravær”, hvorefter eleven efterfølgende skal orientere kontaktlæreren om årsagen til fraværet. Elevens egen fraværsregistrering, vil altid stå som ”lovligt fravær” i Studica appen, men tæller i den samlede fraværsprocent for eleven.

Bemærk, at underviserne kan vælge at ændre status ”lovligt fravær” til ”ulovligt fravær”, og at ændringen vil kunne ses i systemet

Er man i gang med hovedforløbet, eller har man en uddannelsesaftale på grundforløbet, skal eleven også selv registrere fravær i Studica appen. Samtidig skal eleven meddele fraværet til arbejdsgiveren.

# Konsekvenser af fravær, herunder sanktioner

Skolen har efter ”trappeprincippet” følgende sanktionsmuligheder ved højt fravær:

1. Samtale med kontaktlærer/stifinder/leder
2. Mundtlig advarsel
3. Skriftlig advarsel
4. Udmeldelse af uddannelsen

Andre muligheder ved højt fravær kan efter en individuel helhedsvurdering være:

1. Iværksættelse af støttetiltag fra skolens side
2. Aftale om initiativer fra elevens side
3. Anvendelse af muligheden for supplerende, gentaget undervisning

# Sygemeldinger

I forbindelse med følgende fravær skal eleven dokumentere sygdom:

* Længere tids sygdom, der kan udløse en forlængelse af den igangværende uddannelse. Anden form for dokumentation end lægeerklæring accepteres også.
* Sygdom i forbindelse med eksamen, hvis man ikke ønsker at bruge et sine i alt tre forsøg (nærmere herom i eksamenshåndbogen s. 6) dokumenteres med lægeerklæring/frihåndsattest.

Det er som udgangspunkt eleven selv, der afholder udgiften til lægeerklæringer/frihåndsattester og anden dokumentation.

Andre særlige omstændigheder, hvor en elev praktisk forhindres i at møde til eksamen, og særlige omstændigheder, der gør at eleven ikke med rimelighed kan forventes at kunne gennemføre prøven, sidestilles efter skolens vurdering med sygdom.

Elever, som således uforskyldt er forhindret i at møde til eksamen, tilbydes en sygeeksamen, der gennemføres snarest muligt.

# I risiko for frafald

På EUC Nordvest ses følgende at kunne give anledning til at betragte en elev som i risiko for ikke at kunne gennemføre sin uddannelse:

* Eleven udviser tendens til fravær
* Eleven har en diagnose, der påvirker f.eks. studieaktiviteten
* Eleven er ikke studieaktiv – deltager ikke i undervisningen, er uforberedt og laver ikke afleveringer
* Eleven har fagligt store udfordringer
* Eleven fungerer ikke socialt
* Eleven mistrives
* Eleven har et misbrug af f.eks. alkohol eller euforiserende stoffer

Ovenstående giver anledning til særlig opmærksomhed fra skolens side, og det vurderes, hvilke støtteforanstaltninger, der kan iværksættes, for at øge sandsynligheden for, at eleven gennemfører den påbegyndte uddannelse.

# Ugentlig arbejdstid

På EUC Nordvest har eleverne en arbejdstid på mindst 37 timer om ugen. Forberedelse, hjemmearbejde, skriftlige opgaver, ekskursioner, virksomhedsbesøg, studieture og projekter tæller med og udgør sammen med skematimerne en 37 timers arbejdsuge.

# Hjemmearbejde og afleveringer

Som elev har man pligt til at forberede sig til undervisningen og aflevere opgaver og projekter til tiden. Manglende afleveringer ses som manglende studieaktivitet og kan have konsekvenser i forhold til standpunktskarakterer og gennemførelsen af uddannelsen i øvrigt. Det er ikke tilladt at skrive af eller kopiere fra internettet eller fra andres opgaver. På EUC Nordvest laver vi plagiatkontrol! Gør man det, vil det blive betragtet som snyd, og opgaven vil ikke blive bedømt.

# Adfærd

Som elev er man med til at skabe en god fælles kultur på din skole. God adfærd handler både om, hvordan den enkelte elev opfører sig over for andre i det daglige undervisningsmiljø, men også uden for skolen og på de sociale medier. Vi forventer, at vores elever bidrager til skabelse af et godt og trygt undervisningsmiljø, hvor der er plads til forskellighed, og hvor tonen er præget af gensidig respekt for hinanden og for hinandens holdninger og meninger.

Vi forventer, at man både på og uden for skolen opfører sig sådan, at man ikke generer andre elever eller ansatte på skolen. Det gælder både i den fysiske og den virtuelle verden, dvs. på alle elektroniske platforme og sociale medier.

# Oprydning

Alle elever skal rydde op efter sig selv – både i fælles arealer og undervisningslokaler. Når man afslutter undervisning i et lokale, er det et fælles ansvar, at det er opryddet, så der ikke ligger papir, bøger, affald eller andet på borde og på gulvet.

# Demokratisk adfærd og medborgerskab

Vi forventer, at vores elever kan indgå i forskellige sociale fællesskaber, og at de bidrager positivt til det gode og udviklende undervisningsmiljø. Den enkelte elev skal udvise tolerance og gensidig respekt for andre – også selv om de har andre holdninger og meninger end én selv. Man skal forstå, at med rettigheder følger pligter. Således opfordres eleverne til at være medbestemmende og medansvarlige i forhold til både undervisning og skolemiljø.

# Mobning

EUC Nordvest har formuleret en antimobbestrategi, der har til formål at sikre alle elever en skolegang uden problemer med det psykiske undervisningsmiljø i form af mobning. Mobningen kan både være fysisk og digital, hvis den foregår på de sociale medier.

Mobning og udelukkelse af elever fra fællesskabet tolereres ikke, og der arbejdes aktivt for at skabe et godt klasse- og undervisningsmiljø, hvor der er gode elevrelationer. Dette opnås blandt andet ved, at eleverne oplever en undervisning og et samvær, der bygger på anerkendelse, gensidig respekt og en rummelig skolekultur, og eleverne inddrages i at lave klare spilleregler, der fremmer alle elevers sociale og personlige trivsel.

Tegn på mistrivsel tages op i lærergruppen, hvor man bliver enige om, hvilke handlinger der skal iværksættes. Det kan f.eks. være, at én af lærerne har en særlig god relation til den berørte elev og derfor er den, der tager action.

* Afdelingens leder orienteres
* Lærerteamet afdækker problemets omfang
* Lærerteamet drøfter problemet og løsningsmuligheder
* Mentor fra Stifinderafdelingen inddrages eventuelt
* Er eleven under 18, inddrages forældrene straks. Det vurderes, om andre forældre skal inddrages

Ved grov mobning kan man blive bortvist fra skolen.

# Vold

I lighed med mobning tolereres ingen former for vold. Volden kan både være fysisk og psykisk i form af nedsættende bemærkninger, ydmygelser, trusler. Psykisk vold kan både ske i den virkelige verden og på de sociale platforme.

Vold i en hver henseende anmeldes til politiet. Udøver man vold, bliver man øjeblikkeligt bortvist fra skolen. De videre konsekvenser afhænger af voldens karakter og vurderes individuelt.

# Digital adfærd/dannelse og IT-regler

Deling af krænkende billeder eller digital mobning, hvor elever modtager ondsindede private beskeder på de sociale medier, accepteres ikke. Begge dele kan føre til bortvisning fra skolen – enten i en kortere varighed eller for bestandigt.

Elevers optagelse af billeder, lyd, video og film i skoletiden er som udgangspunkt tilladt, hvis det er aftalt med faglæreren og øvrige deltagere i rummet eller situationen.

Følgende regler gælder i øvrigt:

* Dit brugernavn og din adgangskode identificerer den enkelte bruger og er derfor strengt personligt. Det er ikke tilladt at logge på med en anden persons brugernavn og adgangskode. Man er selv ansvarlig for, at andre ikke kender ens adgangskode. Hvis en anden misbruger en adgangskode, kan man risikere at blive gjort ansvarlig for ulovlige handlinger. Husk, altid at logge af eller låse, når en computer forlades.
* Brug kun computeren til undervisningsformål i undervisningstiden. Spil, surf, chat, private e-mails eller lignede må kun foregå i pauserne og uden for undervisningen.
* God opførsel gælder også i den virtuelle verden. Det er ikke tilladt at surfe på voldelige, racistiske eller pornografiske sider eller sider, der kan virke generende for andre, at skrive vulgære, nedsættende, racistiske bemærkninger eller lignende samt at chikanere andre eller offentliggøre private oplysninger om andre via internettet.

Skolens netværk må ikke bruges til nogen form for aktivitet, der er forbudt ifølge dansk lovgivning. Det vil sige f.eks. at downloade og installere enhver form for ulovligt materiale (f.eks. musikfiler, der bryder ophavsret), sprede virus med vilje, undersøge andres private forhold, eller tvinge sig adgang til skolens, andre personers eller organisationers computersystemer (hacking). Vær opmærksom på, at hver gang man sender en e-mail eller surfer på Internettet, efterlader man et elektronisk spor og dermed skolens ”visitkort”.

# Rygning

Fra den 1. august 2021 er det et lovkrav, at alle skoler er røgfri. Det betyder, at elever (og skolens medarbejdere) ikke må ryge i skoletiden (mellem kl. 7.30 og 16.00). Hverken på eller uden for skolens område. Det betyder, at man heller ikke må forlade skolens område for at ryge i ovennævnte tidsrum.

Bemærk, at rygepolitikken gælder alle former for tobaks- og nikotinprodukter, herunder e-cigaretter, snus og lignende. Det er dog tilladt at anvende f.eks. nikotinplastre og nikotintyggegummi.

Konsekvenser ved overtrædelse af rygepolitikken

* Ved første overtrædelse tager lederen af afdelingen en snak med eleven om reglerne. Eleven tilbydes et rygestopkursus, og der oprettes en elevsag, hvor overtrædelsen noteres.
* Ved anden overtrædelse indkaldes eleven igen til samtale med lederen, hvor der gives en mundtlig advarsel, og hvor overtrædelsen igen noteres. Der følges op på tilbuddet om rygestopkursus. Er eleven under 18, orienteres forældremyndighedsindehaverne.
* En tredje overskridelse af rygepolitikken medfører en indkaldelse til samtale med afdelingens leder, hvor der gives en skriftlig advarsel, og hvor eleven bliver sendt hjem i fem dage. Dette noteres i elevsagen. Er eleven under 18, inviteres forældremyndighedsindehaverne til at deltage i samtalen.
* Yderligere overtrædelse af rygepolitikken medfører bortvisning fra skolen. Eleven indkaldes til en afsluttende samtale, hvor eleven modtager skriftlig information om, at uddannelsen afbrydes.

Er eleven under 18, orienteres forældremyndighedsindehaverne, og er der tale om en hovedforløbselev, inddrages lærepladsen i processen.

# Spisning

Mad kan købes i kantinen, men man er også velkommen til at medbringe madpakke. Der må ikke spises i klasselokalerne. Madpakker og mad fra kantinen må kun indtages i fællesarealerne (spisesal, kantine, storrum, hybride læringscenter).

# Alkohol

Alkohol er forbudt på skolens område, medmindre der er givet tilladelse af skolen i forbindelse med arrangementer – f.eks. fester og fredagscaféer. Elever, der møder i skole under synlig påvirkning af alkohol, vil blive bortvist – enten for bestandig eller for en kortere periode. Skolen forbeholder sig ret til at teste elever, der mistænkes for at være påvirket af alkohol.

# Euforiserende stoffer

Brug og besiddelse af euforiserende stoffer på skolen tolereres ikke og vil medføre bortvisning. Det er ligeledes ikke tilladt at møde op på skolen under synlig påvirkning af euforiserende stoffer. Elever, der møder i skole efter at have indtaget stoffer, vil blive bortvist – enten for bestandig eller for en kortere periode. Skolen forbeholder sig

 ret til at teste elever.

Efter bortvisning vil det kunne komme på tale, at uddannelsen genoptages, hvis eleven går i behandling for sit misbrug.

# Arbejdstøj

Når man møder til undervisning, skal man være klædt hensigtsmæssigt på i forhold til den uddannelse, man er i gang med. Er man i gang med en teknisk erhvervsuddannelse skal man f.eks. være i ført sikkerhedssko.